Det Økonomiske og Sociale Udvalgs udtalelse om »Kommissionens forslag til Rådets forordning (EF) om ændring af forordning (EF) nr. 3699/93 om kriterier og betingelser for EF-strukturinterventioner inden for fiskeri, akvakultur og forarbejdning og afsætning af fiskerivarer og akvakultur og forarbejdning og afsætning af fiskerivarer og akvakulturprodukter« () (96/C 174/09)

Rådet for De Europæiske Fællesskaber besluttede den 30. januar 1996 under henvisning til EF-traktatens artikel 43 og 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Landbrug og Fiskeri, som udpegede John Little til ordfører. Sektionen vedtog sin udtalelse den 7. marts 1996.

Det Økonomiske og Sociale Udvalg vedtog på sin 334. plenarforsamling af 27.-28. marts 1996, mødet den 27. marts 1996, med 93 stemmer for, 2 imod og 5 hverken for eller imod følgende udtalelse.

1. Indledning

1.1. Rådets forordning (EF) nr. 3699/93 rummer den generelle ramme for strukturstøtte til fiskeriet i henhold til det finansielle instrument til udvikling af fiskeriet (FIUF). Kommissionens forslag går ud på at ændre to punkter i forordningen.

1.2. For at justere fiskeriindsatsen med det sigte at nå flådereduktionsmålene i de flerårige udviklingsprogrammer kan medlemsstaterne bl.a. vedtage foranstaltninger til endeligt ophør med fiskeri. I forordningens bilag IV fastsættes der lofter, som varierer alt efter fartøjets bruttoregistertonnage og alder, for offentlig støtte til endeligt ophør med fiskeri. Lofterne gælder for fartøjer på 15 år og præmierne sættes op med 1,5 % pr. år for fartøjet under 15 år og sættes ned med 1,5 % pr. år for fartøjer over 15 år. Kommissionen foreslår, at loftet over præmierne for endeligt ophør skal være det samme for alle fartøjer over 30 år, og at præmieniveauet fastsættes til det, som gælder for 30-årige fartøjer.

1.3. Medlemsstaterne kan tage skridt til at lette midlertidigt ophør med fiskeri inden for et maksimalt niveau for hvert støtteberettiget fartøj. Kommissionen foreslår nu at fastsætte et maksimum for EF-støtten til hver medlemsstat til dette formål. Der foreslås et maksimum på den højeste værdi af enten 200 000 ECU eller 1/2 % af den samlede støtte, som er fastlagt i finansieringsplanen for det pågældende år.

2. Bemærkninger

2.1. Den nuværende årlige reduktion i den maksimale støtte til tilbagetrækning af fartøjer lægger en bremse på de ældste fartøjers ophugning, overførsel eller overgang til anden anvendelse. ØSU bakker op om målet om at sikre tilbagetrækning af de ældste fartøjer i EU's flåde og støtter dermed forslaget om at fastsætte maksimumstøtten for fartøjer på 30 år eller derover til det niveau, som gælder for 30-årige fartøjer.

2.2. I udtalelsen om indførelsen af forordning (EF) nr. 3699/93 () påpegede ØSU, at midlertidig indstilling af fiskeriet - hvis der skabes passende rammer herfor - kan vise sig at være et nyttigt instrument til bevarelse af ressourcerne. ØSU gik ind for støtte til midlertidigt ophør.

2.2.1. For at nå de langsigtede mål med forvaltning af fiskeriindsatsen kan der ydes strukturstøtte ved hjælp af de forskellige foranstaltninger, som er nedfældet i forordningen. Det er logisk, at der lægges vægt på foranstaltninger, som har langsigtede virkninger, og ØSU støtter derfor princippet om at indføre grænser for FIUF-støtten til midlertidigt ophør med fiskeriet.

2.2.2. Imidlertid forekommer det foreslåede loft på 1/2 % at være baseret på erfaringerne fra en meget kort periode, hvor der ikke levnes spillerum for udsving fra år til år. ØSU henstiller derfor, at det samlede loft for FIUF-støtten til hver enkelt medlemsstat hæves til den højeste værdi af enten 400 000 ECU eller 1 % af den støtte, som er fastlagt i sektorfinansieringsplanen for hver medlemsstat for det pågældende år.

2.3. Kommissionens forslag vil ikke indvirke på det samlede støttebeløb i henhold til de godkendte sektorplaner for hver medlemsstat, eller på FIUF-bevillingerne, men mindre ændringer i fordelingen på de enkelte foranstaltninger kan blive en følge af Kommissionens 2-punktsforslag.

2.4. ØSU støtter Kommissionens forslag med forbehold af bemærkningerne i punkt 2.2.2.

Bruxelles, den 27. marts 1996.

Carlos FERRER

Formand for Det Økonomiske og Sociale Udvalg

() EFT nr. C 49 af 20. 2. 1996, s. 9.

() EFT nr. C 52 af 19. 2. 1994.